Oikeusavun ja oikeusturvavakuutuksen yhteensovittamistyöryhmä

Asettaminen	
	Oikeusministeriön oikeushallinto-osasto päätti asettaa oikeusavun ja oikeusturvavakuutuksen yhteensovittamistyöryhmän.	

Toimikausi	
	1.10.2001 - 28.2.2002  	

Tausta	
	Oikeusministeriö asetti 16.7.1998 toimikunnan, jonka tehtävänä oli laatia hallituksen esityksen muotoon laadittu ehdotus uudeksi yleiseksi oikeusapujärjestelmäksi. Toimikunta luovutti mietintönsä oikeusministeriölle 29 päivänä lokakuuta 1999. Mietintö koostuu ehdotuksesta hallituksen esitykseksi eduskunnalle uudeksi oikeusapulaiksi ja siihen liittyviksi laeiksi.

Hallituksen esityksessä (82/2001) ehdotetaan nykyinen oikeusapu ja maksuton oikeudenkäynti korvattavaksi uudella yhtenäisellä oikeusapujärjestelmällä, jonka puitteissa annettaisiin valtion varoin oikeusapupalveluja niitä tarvitseville kansalaisille. Ehdotetun oikeusapulain perusteella oikeusapua voitaisiin antaa sekä tuomioistuimessa käsiteltävissä että muissa oikeudellisissa asioissa sellaisille kansalaisille, joiden ei voida olettaa taloudellisen asemansa vuoksi kykenevän kokonaisuudessaan vastaamaan tarvitsemansa oikeusavun kustannuksia.

Oikeusapuun omavastuuosuutta vastaan oikeutettujen piiriä ehdotetaan laajennettavaksi selvästi nykyisestä. Oikeusapuun oikeuttavia kuukausittaiseen käyttövaraan perustuvia tulorajoja ehdotetaan korotettavaksi 400 eurolla (n 2400markalla), ja oikeusavun suhteellisia omavastuuosuuksia ehdotetaan hieman alennettavaksi nykyisestä. Tämän seurauksena nykyistä selvästi suurempi osa kansalaisista olisi oikeutettu oikeusapuun ainakin osakorvausta vastaan. Esityksen mukaan julkisen oikeusapujärjestelmän piiriin pääsisi arviolta kolme neljäsosaa kotitalouksista, kun nykyisin julkiseen oikeusapuun oikeutettuja kotitalouksia on alle puolet kaikista kotitalouksista. Oikeusapuun oikeuttavista tulorajoista 
ehdotetaan säädettäviksi valtioneuvoston asetuksella.

Oikeusavulle säädettäisiin sadan tunnin katto.

Oikeusapua ei annettaisi, jos hakijalla on asian kattava oikeusturvavakuutus.

Oikeusavun antamisesta vastaisivat valtion oikeusaputoimistot ja yksityiset lakimiehet. Kuten nykyisinkin muissa kuin tuomioistuimessa käsiteltävinä olevissa asioissa oikeusapua valtion varoin antaisivat pääsääntöisesti valtion oikeusaputoimistoissa työskentelevät oikeusavustajat.
Näiden ammattinimike ehdotetaan muutettavaksi julkiseksi oikeusavustajaksi. Yksityisten lakimiesten oikeutta antaa valtion varoin oikeusapua ehdotetaan laajennettavaksi niin, että nämä voisivat antaa oikeusapua paitsi yleisissä tuomioistuimissa ja hallintotuomioistuimissa myös kaikissa erityistuomioistuimissa.

Oikeusavun antamisesta päätettäisiin valtion oikeusaputoimistoissa. Oikeusaputoimiston päätös voitaisiin saattaa tuomioistuimen tutkittavaksi. Pääasiaa käsittelevä tuomioistuin päättäisi käsittelemässään asiassa palkkion määräämisestä yksityiselle avustajalle ja oikeusavun saajan omavastuun määrästä. Muissa kuin tuomioistuimmessa käsiteltävissä asioissa näistä päättäisi julkinen oikeusavustaja.

Oikeusaputoimiston päätökset saatettaisiin sen tuomioistuimen tutkittaviksi, joka on toimivaltainen käsittelemään pääasian. Jos oikeusapuasia ei liity tuomioistuimessa käsiteltävään pääasiaan, se saatettaisiin hallinto-oikeuden tutkittavaksi. Tuomioistuimen oikeusapuratkaisuun haettaisiin muutosta samassa järjestyksessä kuin pääasiaan. Niin sanotuissa ulkoprosessuaalisissa asioista muutosta haettaisiin hallintolainkäytön järjestyksessä.

Oikeudenkäyntiasiamiestä ja -avustajaa koskevia kelpoisuusvaatimuksia ehdotetaan ajanmukaistettavaksi ja yhdenmukaistettaviksi niin, että näissä tehtävissä voisivat pääsääntöisesti toimia vain asianajaja tai muu oikeustieteen kandidaatin tutkinnon suorittanut rehellinen ja muutoin kyseiseen tehtävään sopiva ja kykenevä henkilö, joka ei ole konkurssissa ja jonka toimintakelpoisuutta ei ole rajoitettu.

Esitys sisältää ehdotukset oikeusapulaiksi ja laiksi valtion oikeusaputoimistoista sekä 12 lain muuttamiseksi. Uudistus on tarkoitettu tulemaan voimaan 1 päivänä kesäkuuta 2002. Esitys liittyy vuoden 2002 talousarvioon ja sitä on tarkoitus käsitellä talousarvion yhteydessä.

Ehdotuksesta on pyydetty lausunto 52 eri viranomaiselta ja järjestöltä ja kuudelle taholle on varattu tilaisuus lausunnon antamiseen.

Lausunnoissa on otettu kantaa oikeusavun laajentamiseen puolesta ja vastaan sekä oikeusturvavakuutuksen ensisijaisuuteen, on pelätty mm. työmäärien lisääntymistä. Mielipiteitä on esitetty yksityisen avustajan käytöstä ulkoprosessuaalisissa asioissa. Oikeusavun hakemista on osa pitänyt vaikeana menettelynä ym.

Ym. lausuntojen lisäksi on todettu, että uuden oikeusapulain voimaantulo ehdotuksessa esitetyllä tavalla tulee aiheuttamaan useita tulkintaongelmia siitä, miten oikeusturvavakuutus ja julkinen oikeusapu ovat käytännössä yhteensovitettavissa.

Tehtävä	
	Työryhmän tehtävänä on mm:

-luoda toimintamalleja oikeusapuhakemuksiin liittyvän työn helpottamiseksi, oikeudenkäyntikululaskuihin liittyvien käytännön ongelmien poistamiseksi ja yhteistyön sujumiseksi vakuutusyhtiöiden, oikeusaputoimistojen, asianajajien ja tuomioistuinten välillä.

-ennakoida mm. sopimusehdoiltaan erilaisiin oikeusturvavakuutuksiin liittyviä ongelma-
tilanteita sekä hakea niihin ratkaisuja

-hakea menettelytapoja oikeusturvavakuutusten etujen myöntämiseen ja hylkäämiseen liittyvien päätösten saamiseksi oikeusaputoimistojen tietoon

-kehittää ratkaisumalleja niihin ongelmiin, jotka liittyvät vakuutusetujen myöntämiseen asian jo tultua lainvoimaiseksi tai asian vireillä ollessa ja kulujen jo tultua maksetuksi

-tehdä esityksensä ohjeen muotoon ja samalla esittää, miltä osin menettelytavoista on mahdollisesti säädettävä asetuksella

Työryhmän jäsenistä Oikarinen hoitaa samalla sihteerin tehtäviä.

Työryhmä voi työnsä aikana kuulla asiantuntijoita.

Organisointi	
		Puheenjohtaja:
Merja Muilu, hallitussihteeri, oikeusministeriö 
	
		Jäsenet:	
		Pekka Harju, asianajaja, Suomen asianajajaliitto 	
		Lea Mäntyniemi, johtaja, Suomen vakuutusyhtiöiden keskusliitto 	
		Pia Fagerholm-Mård, johtava yleinen oikeusavustaja, Porvoon oikeusaputoimisto 	
		Helena Vihriälä, käräjätuomari, Vantaan käräjäoikeus 	
		Sihteeri Eeva-Maija Oikarinen, ylitarkastaja, oikeusministeriö 	

Kustannukset ja rahoitus	
	Työryhmän matka- ym. kustannukset korvataan momentilta 25.30.21	

	Osastopäällikkö	Tuomo Rapola	

	Hallitusneuvos	Raija Merikalla	

LIITTEET	
	Muistio	

JAKELU	
	Työryhmän jäsenet
Hämeenlinnan maksukeskus